Tahaluf Siyasi, Muafakat Nasional yang rapuh

SEBAHAGIAN parti-parti politik di Malaysia sangat gemar dengan istilah ‘Tahaluf Siyasi’ atau Permuafakatan Nasional dan suka bereksperimen dengannya.

Berbekalkan ‘dalil-dalil’ yang kononnya kuat dan meyakinkan, para pemimpin mereka akan mencanangkan keputusan parti bekerjasama dengan parti-parti lain, khususnya yang tidak sehaluan dan berbeza agenda.

Keputusan ini lazimnya disambut dengan sorakan gegak gempita dari kalangan para pengikut yang taksub dan jahil, seolah-olah mereka sudah berada di ambang ‘kemenangan’, ‘kesepakatan’ dan ‘kestabilan’ setelah puluhan tahun mengerah keringat dan bertungkus lumus atas ‘jalan perjuangan’.

Ada juga dari kalangan umat Islam dan bangsa Melayu yang tidak menunggu untuk termeterainya ‘perjanjian politik’ ini. Mereka malah terjun terus ‘bersepakat’ dengan parti politik yang sama sekali berbeza dari hampir semua sudut, kecuali berkongsi sedikit persamaan yang tidak signifikan pun.

Tidak ada ‘dalil’ apa pun yang digunakan kecuali sepotong dua ayat al-Quran untuk menjustifikasikan tindakan mereka, itupun ayat yang diambil secara luar konteks dan sangat mengelirukan. Yang penting bagi mereka ialah buat dulu, sokongan dan ‘backing’ akan datang kemudian.

Kemudian ada juga satu golongan lain yang lebih berani, yakni dengan mengkhianati maslahat dan kepentingan umat Islam dan bangsa Melayu yang lebih besar. Kumpulan ini langsung tidak mempunyai sebarag dalil pun kecuali dipacu oleh kepentingan diri sendiri, kemaruk kuasa dan keuntungan politik jangka pendek yang memualkan.

Eksperimen pihak pertama gagal mutlak setelah ‘Tahaluf Siyasi’ yang dijalin sempat bertahan selama 15 tahun sahaja.

Percubaan kali kedua masih berjalan tetapi tidak ketara. Akan tetapi, cara ia beroperasi dapat dilihat dengan menonjolnya slogan dan retorik mereka di dalam polisi dan dasar yang digunapakai. Mereka tidak perlu menandatangani apa-apa perjanjian, tetapi memadai dengan wujudnya ‘persefahaman’ dari segi gerak kerja dan projek-projek yang senada antara satu sama lain.

Satu persamaan yang ketara di antara ketiga-tiga kumpulan ini ialah mereka tidak belajar dari sejarah pertembungan antara sistem nilai dan ideologi serta keangkuhan diri sendiri. Persamaan seterusnya ialah terbukanya peluang-peluang politik, kuasa dan jawatan serta ‘keistimewaan-keistimewaan’ yang lahir dari semua itu.

Aspek ini bukanlah sesuatu yang ganjil atau pelik, kerana sudah semestinyalah sebarang pelaburan itu akan mendatangkan keuntungan kepada pemilik modal, kalau kena strategi dan tepat perancangannya. Yang menarik, pulangan pelaburan ini tidak dinamakan keuntungan politik tetapi Ghanimah!

Kali ini, percubaan keempat sedang diusahakan, dengan harapan perjanjian yang bakal dimeteraikan akan membawa kepada natijah yang diharap-harapkan.

Bagaimanapun terdapat kesangsian tentang bagaimanakah perpaduan akan tercapai sekiranya kesepakatan ini tidak melibatkan pihak-pihak lain yang tidak sehaluan atau berada di pihak lawan.

Nisbah kerusi yang dimenangi oleh setiap parti politik pada PRU15 yang lepas akan menjadikan apa sahaja inisiatif ke arah perpaduan nasional sejati sebagai satu bahan jenaka kerana kesepakatan yang cuba ditonjolkan hanya melibatkan parti-parti politik dalam kelompok sendiri sahaja.

Tidak ada bezanya dengan kerajaan-kerajaan yang memerintah sebelum ini yang turut melaksanakan kesepakatan atau muafakat sesama parti-parti dalam blok politik mereka meskipun tanpa ada sebarang perjanjian rasmi yang ditandatangani.

Sebarang muafakat yang digambarkan sebagai bersifat nasional tidak akan berjaya apabila separuh lagi gabungan politik dari pihak lawan atau yang ‘tidak duduk bersama’ dibelakangkan atau tidak dilibatkan. Gabungan yang satu lagi juga mempunyai ramai wakil rakyat yang mewakili suara para pengundi dan rakyat Malaysia juga.

Timbul satu persoalan: Bagaimanakah perpaduan dan kesepakatan nasional akan tercapai dalam keadaan tidak seimbang dan tempang ini?

Bukankah ini satu testimoni yang nyata dan terang bahawa sedang berlaku perpecahan dan ketidakstabilan nasional di kalangan rakyat negara ini?

Seterusnya, apakah konsensus baru ini boleh mengelakkan negara dari menjadi gagal dan berpecah belah?

Pihak-pihak yang berkepentingan atau yang akan mengaut keuntungan dari tahaluf dan muafakat ini tidak perlu bertahaluf sesama mereka. Mereka tidak perlu bersuara nyaring tetapi merancang dan merencana dalam senyap.

Mereka sentiasa mendapat ‘laba’ daripada perpecahan umat dan bangsa.

Bila umat dan bangsa telah letih berbalah dan bertelingkah sesama sendiri dan ‘meletak senjata’ (sebab sudah terlalu lemah dan lelah dalam espisod ‘perang saudara’ yang panjang), barulah kelompok oportunis ini akan menyeringai.

Tuntutan, desakan dan permintaan dari dalam kerajaan mahupun dari luar kerajaan, melalui individu, persatuan, NGO, gerakan sivil dan seumpamanya akan mula menyusul satu demi satu.

Fenomena ini sentiasa wujud tanpa mempedulikan pihak mana yang memerintah negara, baik yang menandatangani perjanjian kesepakatan mahupun yang tidak berbuat demikian.

Seperkara lagi, kita ingin bertanya apakah nilai atau ukuran yang digunapakai sebagai tunjang dan ‘ruh’ kepada permuafakatan dan kesepakatan nasional yang disanjung ini?

Nilai Islamkah atau nilai demokrasi liberal sekular?

Persoalan ini perlu dikemukakan dan dijawab sekiranya seseorang itu ingin melihat berjayanya kesepakatan yang diuar-uarkan sebagai pencetus kestabilan nasional.

Sudah banyak eksperimen dalam sejarah bangsa-bangsa dan politik antarabangsa yang menyaksikan kegagalan sesuatu perjanjian atau kesepakatan yang berdasarkan nilai-nilai demokrasi liberal sekular.

Mana-mana perjanjian politik yang mengambil prinsip dan dasarnya dari nilai hawa nafsu manusia adalah rapuh dan tidak akan bertahan lama.

Negara dan rakyat sudah melalui lebih dari 60 tahun diperintah oleh Kerajaan Barisan Nasional, kemudian Pakatan Harapan diikuti dengan Kerajaan Perikatan Nasional dan terkini kerajaan yang baru dibentuk pasca-PRU15. Hampir semua dari pemimpin politik dari pelbagai parti hari ini sudah pernah menjadi sebahagian daripada pemerintah (sama ada lama atau sebentar) dalam pelbagai kapasiti dan portfolio. Rakyat juga sudah mengenali sepak terajang dan juga perangai dan tingkah laku para pemimpin politik ini. Begitu juga memahami agenda yang mendasari parti-parti politik mereka.

Perubahan politik yang berlaku silih berganti dan pertukaran Perdana Menteri yang kerap telah dialami oleh seluruh rakyat Malaysia. Perubahan dasar dan polisi setiap kali bertukarnya kerajaan juga dirasai oleh rakyat Malaysia.

Semuanya adalah pengalaman-pengalaman politik yang memberi kesan kepada seluruh rakyat dan ianya bukan Tsunami atau gelombang Cina, DAP, Melayu dan Hijau sebagaimana yang suka digambarkan oleh pemimpin-pemimpin politik negara.

Fenomena ini hanyalah satu gambaran lain kepada keserakahan, kerakusan, kemaruk dan kerasukan terhadap kuasa dan segala faedah, manfaat, keistimewaan, keuntungan dan pulangan politik manusia yang bergelumang di dalamnya.

Demi kuasa jugalah prinsip boleh digadaikan, amanah dikhianati, kepercayaan dicurangi, kejujuran dilemparkan, penipuan dan pembohongan diraikan, keangkuhan dan kesombongan dijulang, kemunafikan bermaharajalela dan keadilan dilacur dan putarbelitkan.

Apa yang dibimbangi oleh Lim Kit Siang satu masa dahulu tidak mustahil akan berlaku lagi cepat dan lebih awal dari yang difirasatkannya.

Sekiranya hal itu berlaku, maka masa depan rakyat Malaysia benar-benar akan berada di ambang bahaya kegagalan.

“Kamu melihat (menyangka) mereka seolah-olah bersatupadu, sedangkan (hakikatnya) hati mereka berpecah belah”.

Mohd Lutfi Abdul Khalid
Pemerhati politik


KPM perlu tangani segera beban tugas guru

BANGI, 9 Jamadilakhir 1444H, Isnin – Isu beban tugas guru yang semakin berlebihan sehingga dikhuatiri menganggu fokus pengajaran mereka di dalam bilik darjah perlu tindakan segera.

Bagi Dr Anuar Ahmad, langkah itu sangat wajar diberi perhatian oleh Kementerian Pendidikan (KPM) bagi meningkatkan kualiti pendidikan.

Pensyarah Pusat Kajian dan Kesejahteraan UKM itu berkata, tindakan mengemaskini beban tugas guru mesti dilakukan segera supaya semua guru dapat kembali kepada teras perkhidmatan mereka sebagai pengajar di sekolah.

“Semak dan jika perlu mansuhkan program-program ‘aksesori’ di sekolah supaya guru-guru dapat fokus kepada proses pembelajaran murid-murid.

“Selain itu, kaji dan tambah baik kurikulum dan silibus semua mata pelajaran khususnya di peringkat sekolah rendah,” katanya dalam satu kenyataan di Facebook.

Dr Anuar berkata, ketika ini sistem pendidikan negara menggunakan format Pentaksiran Berasaskan Sekolah (PBS) dengan amalan Pentaksiran Bilik Darjah (PBD).

Amalan PBS ini adalah amalan penilaian yang holistik dan berterusan, sedangkan katanya, silibus sekolah rendah yang dilaksanakan sejak 2017 adalah kurikulum yang berasaskan peperiksaan seperti Ujian Pencapaian Sekolah Rendah (UPSR) dan Pentaksiran Tingkatan Tiga (PT3).

Berikutan itu, beliau berpendapat, sistem pendidikan negara memerlukan silibus dan kurikulum baharu yang berasaskan pembelajaran – bukan lagi berasaskan peperiksaan – bagi memenuhi maksud dan matlamat PBS dan PBD.

Pada masa sama, keperluan untuk meningkatkan autonomi, reputasi dan memberikan kepercayaan kepada guru-guru sebagai ahli yang mahir dalam melaksanakan pendidikan negara.

Katanya, komunikasi antara guru dan pihak kepimpinan sekolah, Pejabat Pendidikan Daerah (PPD), Jabatan Pendidikan Negeri (JPN) dan Kementerian Pendidikan (KPM) perlu diperkasakan.

“Semua pihak berkaitan pengurusan pendidikan mestilah lebih terbuka untuk mendengar secara berkesan pandangan guru. Berikan ruang untuk guru berkreativiti di dalam bilik darjah. Berikan peluang untuk guru-guru mentaksir murid-murid mereka secara bebas, telus dan bertanggungjawab.

“Berikan autonomi untuk guru-guru melakukan pengajaran dan PBD mengikut keadaan yang sebenar tanpa campur tangan mana-mana pihak.

“Apa yang penting, sentiasa latih dan tingkatkan kemahiran pengajaran dan pembelajaran (PdP) dan pentaksiran para guru dalam melaksanakan tanggungjawab mereka secara berkesan dan berintegriti,” katanya.


Malaysia sertai COVAX, dapatkan vaksin COVID-19

PUTRAJAYA, 1 Safar 1442H, Sabtu – Kerajaan Malaysia akan menyertai pelan peruntukan vaksin COVID-19 vaccine global access (COVAX) bagi mendapatkan sebahagian daripada bekalan vaksin COVID-19 yang diperlukan, kata Kementerian Sains, Teknologi dan Inovasi (MOSTI).

Dalam kenyataan hari ini MOSTI berkata, kerajaan sedang membincangkan terma penyertaan Malaysia itu dengan pakatan The Global Alliance for Vaccine and Immunisation (GAVI) yang mengendalikan COVAX.

Katanya kerajaan Malaysia juga sedang menyediakan perjanjian bagi menyertai Coalition for Epidemic and Preparedness Innovations (CEPI) serta perjanjian government to government (G2G) bersama kerajaan China untuk mendapatkan akses kepada vaksin yang dibangunkan oleh syarikat-syarikat farmaseutikal di negara itu.

Pada masa yang sama katanya kerajaan Malaysia, melalui Kementerian Kesihatan Malaysia, juga telah menandatangani ‘non-disclosure agreement’ dengan beberapa syarikat farmaseutikal antarabangsa yang sedang menguji vaksin COVID-19 di peringkat fasa ketiga untuk berunding mengenai bekalan vaksin yang bakal mendapat kelulusan.

Katanya pendekatan Malaysia dengan menyertai COVAX, menjalinkan kerjasama strategik dengan negara lain dan berunding terus dengan syarikat-syarikat farmaseutikal, akan memastikan Malaysia mendapat bekalan vaksin yang mencukupi dan pada kadar yang segera dengan harga yang berpatutan apabila vaksin itu terbukti selamat serta berkesan.

MOSTI berkata Menteri Sains, Teknologi dan Inovasi Khairy Jamaluddin Abu Bakar akan menyelaraskan perjanjian berkenaan bagi pihak kerajaan Malaysia. – Bernama


Pulihkan demokrasi, UMNO terus desak Parlimen dibuka segera

BANGI, 11 Zulkaedah 1442H, Selasa – Timbalan Presiden UMNO, Datuk Seri Mohamad Hasan senada dengan desakan Presidennya, Datuk Seri Dr Ahmad Zahid supaya kerajan segera memanggil Sidang Parlimen dalam tempoh 14 hari.

Mohamad berkata, tempoh 14 hari yang diberikan oleh Ahmad Zahid itu adalah bertujuan menyokong sepenuhnya saranan institusi raja dan memulihkan semula dengan segera demokrasi negara bagi mengembalikan sepenuhnya fungsi Parlimen.

Sama seperti dinyatakan Presiden parti itu, beliau berkata, pendirian berkenaan akan dibawa ke Majlis Tertinggi UMNO untuk ketetapan selanjutnya.

“Pendirian UMNO selama ini sangat jelas bahawa institusi raja mesti dipertahankan dan demokrasi mesti dikembalikan dengan memanggil persidangan Parlimen.

“Saya juga berpandangan bahawa Parlimen wajar menjalankan peranannya sesuai dengan doktrin pemisahan kuasa,” katanya dalam kenyataan, hari ini.

Bekas Menteri Besar Negeri Sembilan itu berkata, ketika Parlimen bersidang, sebarang perkara boleh dibahaskan, tetapi mesti sesuai dengan peraturan mesyuarat.

Justeru, memberikan pelbagai syarat mengenai perkara yang boleh atau tidak dibahaskan dan diusul di Parlimen disifatkan beliau sebagai tidak demokratik serta bercanggah dengan kebebasan Parlimen.

“Penegasan saya ialah apa jua keputusan UMNO dalam kemelut politik semasa, mesti bersandarkan mandat dari Perhimpunan Agung dan dibincangkan secara kolektif oleh Majlis Tertinggi.

“Ini termasuklah kedudukan UMNO dalam kerajaan, menolak kerjasama dengan parti atau individu tertentu yang tidak akan menguntungkan UMNO serta pendirian UMNO tentang pelbagai isu semasa,” katanya.

Beliau berkata, semua ketetapan yang diputuskan oleh Perhimpunan Agung UMNO adalah terpakai dan Majlis Tertinggi wajar menterjemahkan mandat itu sebaiknya.

Semalam, Ahmad Zahid mendesak kerajaan supaya menghormati titah Yang di-Pertuan Agong dan raja-raja pemerintah untuk segera memanggil Sidang Parlimen.

Beliau dalam kenyataan memberi kerajaan tempoh 14 hari untuk melaksanakan titah itu, jika tidak mahu dianggap sebagai satu bentuk penderhakaan dan tidak menghormati institusi raja.


6 kematian akibat denggi setakat 10 Oktober di Kelantan

KOTA BHARU, 25 Safar 1442H, Selasa – Enam kes kematian akibat denggi dicatatkan di Kelantan sejak Januari hingga 10 Oktober lepas iaitu jumlah yang sama berbanding kes kematian sepanjang 2019.

Pengarah Jabatan Kesihatan Negeri Kelantan (JKNK), Datuk Dr Zaini Hussin berkata, walaupun kumulatif kes denggi di Kelantan pada tahun ini telah menunjukkan penurunan sebanyak 21.93 peratus iaitu 3,714 kes berbanding 4,757 kes bagi tempoh yang sama tahun lalu namun ia dijangka meningkat sehingga hujung tahun.

Menurutnya, peningkatan kes ini dijangka akan berterusan sekiranya masyarakat masih tidak peduli untuk memastikan persekitaran rumah masing-masing bebas dari tempat pembiakan nyamuk aedes.

Beliau berkata, JKNK memandang berat serta menyeru seluruh lapisan masyarakat di seluruh negeri agar segera membuat pemeriksaan sendiri persekitaran rumah kediaman atau premis masing-masing dengan memastikan tiada tempat pembiakan nyamuk aedes di dalam dan luar rumah.

“Sehingga kini hasil pemeriksaan pasukan kesihatan ke atas rumah kediaman adalah amat mengecewakan kerana masih terdapat banyak tempat pembiakan nyamuk aedes ditemui di sekitar dalam dan luar rumah kediaman penduduk walaupun pelbagai usaha, hebahan dan peringatan telah diberikan.

Sehingga kini, hasil pemeriksaan pembiakan aedes ke atas 323,198 premis dan rumah kediaman mendapati sebanyak 13,999 premis mempunyai tempat pembiakan jentik-jentik.

“Pihak jabatan ini juga telah mengeluarkan sebanyak 2,431 kompaun yang nilai keseluruhan dianggarkan sebanyak RM1.2 juta,” katanya ketika dihubungi, hari ini.

Menurutnya, di bawah Akta Pemusnahan Serangga Pembawa Penyakit (APSPP) 1975 jika rumah kediaman seseorang itu berada di kawasan wabak denggi dan hasil pemeriksaan menjumpai pembiakan nyamuk aedes maka kompaun (saman) maksimum sebanyak RM500 akan dikeluarkan (tidak dibenarkan untuk rayuan pengurangan).

Selain itu, sebanyak 779 notis telah dikeluarkan bagi arahan kerja pembersihan dan pemusnahan tempat berpotensi menjadi pembiakan aedes. – Bernama


Enam syarikat telekomunikasi sokong usaha bantuan banjir KKMM

KUALA LUMPUR,4 Jamadilakhir 1443H, Jumaat – Inisiatif Ops Bantu Hingga Selesai (Ops BAHIS) anjuran Kementerian Komunikasi dan Multimedia (KKMM) bagi membantu rakyat Malaysia yang terkesan akibat banjir baru-baru ini, turut mendapat sokongan enam syarikat telekomunikasi di negara ini.

Enam syarikat telekomunikasi tersebut ialah Celcom Axiata Berhad (Celcom), Digi Telecommunications Sdn Bhd (Digi), Maxis Berhad (Maxis), U Mobile Sdn Bhd (U Mobile), Telekom Malaysia Berhad (TM) dan TIME dotCom Berhad (TIME).

“Menerusi projek itu, syarikat telekomunikasi telah menggerakkan sukarelawan daripada organisasi masing-masing bagi membantu kerja pembersihan dan sokongan lain di kediaman yang terjejas teruk akibat banjir.

“Kawasan yang terlibat adalah Taman Sri Muda (Shah Alam), Bukit Changgung (Sepang) dan Taman Sri Nanding (Hulu Langat) selama lima hari bermula 29 Disember lepas,” menurut kenyataan bersama enam syarikat telekomunikasi tersebut, hari ini.

Dalam pada itu, gabungan enam syarikat telekomunikasi itu turut menyatakan komitmen mereka untuk terus menyokong rakyat Malaysia di beberapa negeri yang dilanda banjir.

“Secara kolektifnya, industri telah memperuntukkan lebih daripada RM25 juta bagi menyokong usaha bantuan banjir, termasuk memulihkan 99 peratus daripada perkhidmatan dan baik pulih rangkaian mudah alih di semua kawasan yang terjejas banjir.

“Industri juga bertungkus-lumus memulihkan lokasi yang terjejas, termasuklah bekerjasama dengan pihak berkuasa tempatan bagi menempatkan peralatan dalam memastikan sambungan tersedia,” menurut kenyataan bersama itu.

Pada masa sama, syarikat telekomunikasi juga menghulurkan bantuan kepada anggota mereka yang terkesan menerusi pelbagai bantuan kewangan, sementara rakan-rakan pengedar pula dibantu dengan usaha pembersihan premis mereka.

“Pihak industri akan terus memantau keadaan dan bekerjasama dengan Suruhanjaya Komunikasi dan Multimedia Malaysia (MCMC) serta pihak berkuasa lain yang relevan, bagi menyokong rakyat Malaysia dalam membantu mereka mendepani tempoh yang sukar ini bersama-sama,” menurut kenyataan tersebut. – Bernama


Siasat, tangani budaya sembang lucah terutama di sekolah

BANGI, 16 Ramadan 1442H, Rabu – Tindakan bercerita atau membuat lawak jenaka berbaur lucah dengan murid adalah satu pelakuan yang boleh dianggap gangguan seksual.

Sebaiknya, sebarang gurauan berbaur lucah patut dielakkan walau di mana sahaja, apatah lagi berhadapan dengan murid-murid di sekolah.

Justeru, Biro Keluarga dan Masyarakat Ikatan Muslimin Malaysia (ISMA) menggesa, isu video tular membabitkan gurauan guru lelaki yang membuat lawak lucah baru-baru ini, disiasat dan ditangani sebaiknya oleh pihak berkuasa.

Pengerusinya, Hajah Asma Ahmad berkata, menjadi kewajiban seorang guru menjaga tutur kata sepanjang proses pengajaran, bahkan menunjukkan contoh yang baik kepada murid bukan sahaja dari segi tingkah laku, malah juga bahasa.

“Guru haruslah sentiasa ingat bahawa peranan mereka sangat besar dan sangat penting kepada murid-murid.

“Guru merupakan role model yang paling hampir kepada murid,” katanya dalam kenyataan, hari ini.

Sebelum ini, tular video di laman ‘Tik Tok’ seorang murid perempuan mengenai gurauan guru lelaki yang membuat lawak lucah tentang gangguan seksual di dalam kelas ketika sesi pembelajaran Pendidikan Jasmani dan Kesihatan.

Susulan daripada tularnya video itu, murid terbabit didakwa menerima ugutan rogol daripada rakan sekelasnya.

Mengulas perkara itu, Hajah Asma berkata, Kementerian Sumber Manusia mengkategorikan bentuk-bentuk gangguan seksual kepada lima jenis antaranya adalah secara lisan.

Katanya, ia meliputi kata-kata, komen, gurauan, usikan, bunyi dan soalan-soalan berbentuk ancaman atau cadangan seksual.

“Sekolah sepatutnya menjadi tempat yang selamat untuk anak-anak. Sebarang gangguan seharusnya ditangani dengan baik oleh pihak sekolah termasuklah gangguan seksual.

“Semaikan budaya saling menghormati antara guru dan murid, juga antara murid lelaki dan perempuan,” katanya.

Beliau turut mengingatkan supaya menghindarkan segala bentuk perbuatan atau kata-kata yang berbaur lucah yang boleh mengancam maruah wanita.

“Realitinya sembang lucah ini berlaku bukan sekadar di sekolah malah di kebanyakan tempat.

“Justeru, Biro Keluarga dan Masyarakat ingin memberi penekanan kepada masyarakat agar hentikan budaya sembang bahasa lucah ini kerana ia boleh merosakkan akhlak generasi akan datang,” katanya.


‘Panglima perang’ negara bersara wajib Jumaat ini

KUALA LUMPUR, 28 Ramadan 1444H, Rabu – Menteri Kesihatan, Dr Zaliha Mustafa merakamkan penghargaan kepada Ketua Pengarah Kesihatan Tan Sri Dr Noor Hisham Abdullah di atas khidmat bakti dan sumbangannya sepanjang 35 tahun berkhidmat di Kementerian Kesihatan (KKM).

Dr Zaliha berkata, dalam tempoh itu, Dr Noor Hisham mencatatkan banyak penglibatan dan pencapaian di dalam negara mahupun di peringkat global, yang dimanfaatkan sepenuhnya untuk membina perkhidmatan kesihatan rakyat Malaysia agar setanding negara luar.

“Meraikan majlis persaraan Tan Sri Dr Noor Hisham Abdullah, Ketua Pengarah Kesihatan. Majlis ini merupakan tanda penghargaan dan penghormatan di atas khidmat bakti yang telah dicurahkan oleh Tan Sri Dr Noor Hisham sepanjang perkhidmatan beliau di KKM.

“Saya percaya khidmat Tan Sri tidak terhenti di sini bahkan khidmatnya masih diperlukan untuk pembangunan perubatan dan kesihatan negara.

“Saya mewakili pihak KKM ingin mengucapkan selamat bersara dan setinggi-tinggi ucapan terima kasih kepada Tan Sri Dr Noor Hisham di atas jasa, khidmat bakti dan sumbangan beliau sepanjang perkhidmatan di kementerian ini,” katanya dalam hantaran di Facebook hari  ini.

Dr Noor Hisham yang dianggap ‘panglima perang’ ketika negara berdepan pandemik COVID-19 akan bersara wajib pada Jumaat ini selepas lebih tiga dekad berkhidmat, dan beliau merupakan antara individu penting yang menyampaikan perkembangan terkini dan usaha kerajaan dalam memerangi penularan COVID-19 di negara ini.

Dr Noor Hisham juga pernah dianugerahkan Tokoh Maal Hijrah 1442H/2020M.- Bernama


Tanah rizab Melayu hanya tinggal 23 peratus sahaja

Oleh Zuhayati Yazid

KUALA LUMPUR, 5 Jamadilakhir 1443H, Sabtu – Menyedihkan! Pengkaji arkeologi, Zaharah Sulaiman mendedahkan, jumlah tanah rizab Melayu yang ada di negara ini hanya tinggal 23 peratus sahaja.

Beliau mendakwa, kemerosotan ketara tanah rizab berkenaan berlaku ekoran daripada sikap tamak dan rakuskan wang ringgit oleh pemimpin yang berkepentingan.

Bukan itu sahaja, dedahnya lagi, kini tanah milik Orang Asli juga menjadi ‘korban’ kepada kerakusan tersebut sehingga memaksa mereka berpindah mencari tempat perlindungan lain.

“Namun bagi masyarakat Orang Asli mereka tidak berminat dengan rumah gantian baharu yang tidak sesuai dengan gaya hidup mereka.

“Sebaliknya masih mencari rumah sebenar yang dibina dengan cara mereka sendiri,” katanya.

Beliau berkata demikian ketika menjadi panel dalam Konvesyen Tanah Melayu 2022: Isu dan cabaran pemilikan ke arah penyelesaian terbaik di Wisma Sejarah, hari ini.

Zaharah mendakwa, kebanyakan daripada tanah rizab Melayu digunakan untuk tujuan pembangunan, namun apa yang malangnya ia dijayakan oleh pemaju asing.

Selain itu, beliau turut mempertikaikan mengapa tergamak pemimpin negara menggadaikan tanah berkenaan demi wang ringgit, padahal ianya dilindungi untuk orang Melayu dan generasi masa hadapan.

“Sepatutnya separuh daripada Semenanjung Malaysia adalah tanah rizab Melayu namun sayangnya perkara itu terhakis demi sedikit di atas kerakusan pemimpin-pemimpin kita sendiri yang menukar kepada pembangunan dan menjual kepada pihak lain yang berkepentingan.

“Sedangkan tanah rizab Melayu tersebut sekiranya dibangunkan secara geopolitik, ekonomi dengan strategi ke arah pembangunan yang lebih mantap sekali gus boleh membangunkan orang Melayu sendiri.

“Namun banyak pemimpin sukar membangunkan tanah rizab Melayu itu sendiri sebaliknya mereka tukar kepada pembangunan,” katanya.

Tambah beliau, sekiranya keadaan ini tak dibendung secara serius dan tiada desakan lebih lantang kepada kerajaan ia akan menyebabkan pelupusan tanah rizab Melayu semakin berleluasa.

Sehubungan itu, Zaharah mencadangkan penubuhan Kementerian Tanah Hak Peribumi bagi mengurus dan memantau kedudukan tanah rizab Melayu di negara ini.

“Kita pelik selepas lebih 60 tahun negara merdeka namun tiada pihak yang jelas menguruskan tanah rizab Melayu dan hanya diagih-agihkan kepada pihak tentu sahaja memantau.

“Ini semua menyebabkan berlaku ketidaktelusan berbanding ada pihak yang nyata menguruskan selain dapat memperkemaskan data dan fakta berkaitan tanah rizab Melayu,” katanya.


Bertempur dengan Israel, seorang warga Palestin ditembak di kepala

TEBING BARAT, 5 Syaaban 1442H, Jumaat – Tentera negara pengganas Israel menembak mati seorang warga Palestin dalam pertempuran di Tebing Barat yang diduduki, kata seorang saksi Reuters.

Mangsa ditembak di kepala dan dibawa ke sebuah hospital berhampiran bandar Tebing Barat, Nablus di mana dia menghembuskan nafas terakhir, kata Kementerian Kesihatan Palestin.

Lelaki Palestin yang dibunuh itu terlibat dalam protes mingguan menentang penempatan haram Israel di kampung Beit Dajan, berhampiran Nablus.

“Sekumpulan penduduk Palestin melemparkan batu ke arah dua tentera Israel yang ditempatkan di sana, dan tentera kemudian melepaskan tembakan,” kata saksi Reuters.

Ketika diminta mengulas isu berkenaan, tentera Israel berkata, kejadian itu dalam pemeriksaan.

Rakyat Palestin ingin mendirikan sebuah negara di Tebing Barat, Baitulmaqdis Timur dan Semenanjung Gaza, wilayah yang ditawan Israel dalam perang Timur Tengah 1967.

Warga negara itu – yang mempunyai kerajaan sendiri yang terhad di Tebing Barat – berkata, bahawa penempatan Israel di sana akan menafikan mereka sebuah negara yang berdaya maju.

Kebanyakan negara memandang penempatan Israel sebagai haram di bawah undang-undang antarabangsa. – Agensi


Akibat dendam, bekas polis dedah anggota terbabit jenayah terancang

KUALA LUMPUR, 6 Ramadan 1442H, Ahad – Seorang bekas pegawai polis ditahan kerana dipercayai menjadi dalang memuat naik senarai nama anggota dan pegawai Polis Diraja Malaysia (PDRM) yang didakwa terlibat pelbagai sindiket jenayah terancang.

Suspek lelaki berusia 33 tahun itu ditahan, di sebuah rumah di Alor Setar, Kedah selepas terkait dengan penyebaran artikel bertajuk ‘Kumpulan Kartel Bahagian D7 Jabatan Siasatan Jenayah (JSJ) Bukit Aman’ yang tular di media sosial.

Pengarah JSJ Bukit Aman, Datuk Huzir Mohamed berkata, suspek menerusi artikelnya mendedahkan nama pegawai dan anggota polis JSJ yang dikaitkan dengan penyalahgunaan kuasa, melindungi, bersekongkol selain menerima rasuah daripada pelbagai sindiket jenayah terancang.

Beliau berkata, penularan maklumat terlibat telah dibuat secara meluas selain menimbulkan keraguan dan kegusaran masyarakat berikutan dakwaan salah laku tersebut.

“Suspek juga membuat tohmahan bahawa pegawai dan anggota turut terlibat dalam beberapa sindiket jenayah terancang seperti geng Nicky Liow, Addy Kanna, Wan Padang Besar, Pak Su Bukit Kayu Hitam dan Tiger 99,” katanya dalam kenyataan hari ini.

Berikutan itu, empat laporan polis dibuat oleh empat pegawai polis yang namanya didedahkan dalam artikel berkenaan.

Huzir berkata, pada masa sama, pihaknya membuka empat kertas siasatan di bawah Seksyen 500 Kanun Keseksaan serta Seksyen 233 Akta Komunikasi dan Multimedia 1998 bagi mengesan, menahan dan mendakwa mana-mana individu terlibat dalam penyebaran isu berbentuk fitnah itu.

“Hasil siasatan lanjut mendapati suspek yang juga bekas Inspektor sebelum ini telah dijatuhkan hukuman pengawasan selama dua tahun di bawah Akta Pencegahan Jenayah 1959 oleh Lembaga Pencegahan Jenayah (LPJ).

“Suspek ditahan semasa Operasi Mualang yang dilaksana bahagian Bahagian Maksiat, Judi dan Kongsi Gelap (D7) Gangsterisme JSJ Bukit Aman bagi mencegah kegiatan kongsi gelap di sekitar Klang,” katanya.

Selain itu, suspek juga dikesan pernah membuat beberapa tohmahan sebelum ini terhadap pegawai dan anggota polis bahagian tersebut.

Huzir berkata, hasil siasatan mendapati tindakan suspek dipercayai kerana marah dan tidak berpuas hati, selain menyimpan dendam terhadap pasukan siasatan D7 yang telah mengambil tindakan kepadanya sehingga diberhentikan kerja.

“Polis dalam masa sama turut merampas komputer riba, telefon bimbit dan beberapa barangan lain yang kemudiannya dihantar ke makmal forensik PDRM untuk dianalisa.

“Orang awam diminta untuk menghentikan sebarang spekulasi atau andaian tidak berasas, selain tidak menyebarkan isu ini di mana-mana saluran atau media sosial bagi mengelakkan kegusaran awam,” katanya. – Bernama


Tahanan Palestin mogok lapar 57 hari dipindah ke klinik penjara

RAMALLAH, 13 Rabiulawal 1445H, Jumaat – Tahanan Palestin, Kayed al-Fasfous kini dipindahkan ke klinik Penjara Ramla selepas 57 hari melancarkan mogok lapar sebagai membantah penahanan pentadbiran rejim Israel ke atasnya.

Persatuan Banduan Palestin (PPS) berkata, keadaan kesihatan Kayed semakin merosot akibat mogok lapar.

Berikutan itu, Kayed telah dipindahkan oleh pihak berkuasa Israel dari Penjara Asqalan ke klinik Penjara Ramla, menurut Suruhanjaya Hal Ehwal Tahanan PLO.

Kayed, 34, dari bandar Dura di Hebron telah ditahan di penjara Israel tanpa sebarang pertuduhan atau perbicaraan sejak 2 Mei 2023.

Dia adalah bekas tahanan yang sebelum ini menghabiskan kira-kira tujuh tahun tempoh penahanan di penjara Israel.

Rejim Israel menahan sekurang-kurangnya 1,126 rakyat Palestin di bawah tahanan pentadbiran, jumlah tertinggi sejak kumpulan hak asasi menusia mula mengumpul data bulanan pada 2001.

Israel juga berdepan krisis kesesakan penjara, dengan populasi penghuninya kini berjumlah 16,279 melebihi standard 14,500 tahananyang ditetapkan oleh Jawatankuasa Dalam Negeri Knesset.

Terdapat 5,100 rakyat Palestin dipenjarakan Israel dengan 1,200 diletakkan di bawah penahanan pentadbiran, menurut data diberikan kumpulan peguam bela banduan Addameer.

Tahanan pentadbiran tidak pernah didakwa dengan sebarang pertuduhan atau diberi ruang perbicaraan, selain peguam mereka dihalang daripada melihat bukti.- Agensi


Bahasa Melayu agen ‘kritikal’ kukuh perpaduan bangsa

Oleh Ainul Illia Meor Suzurudin

BANGI, 1 Muharram 1442H, Khamis – Musibah perpecahan kaum yang semakin meruncing di negara ini memerlukan tindakan pemulihan segera dalam memastikan keamanan mampu dikekalkan demi kebaikan generasi masa hadapan.

Gerakan Islam, Ikatan Muslimin Malaysia (ISMA) mempercayai, hubungan penduduk berbilang bangsa mampu dipulih dan diperkukuhkan dengan menjadikan bahasa Melayu yang juga merupakan bahasa perantaraan sebagai elemen nombor satu perpaduan.

Atas matlamat itu, ISMA hari ini melancarkan kempen bulan kemerdekaan bertemakan ‘Bahasa Identiti Negara’.

Presidennya, Haji Aminuddin Yahaya berkata, kempen berkenaan bermatlamat mengangkat peranan ‘kritikal’ bahasa Melayu sebagai agen kepada perpaduan.

Selain itu, katanya, kempen juga membawa misi melahirkan individu dan masyarakat yang mampu bangkit bersama semangat patriotik tinggi untuk setia berjuang demi kebaikan negara dan umat Islam.

“Sebahagian daripada perjuangan pembinaan negara Malaysia itu adalah perjuangan memperkukuhkan identiti negara melalui pengukuhan bahasa Melayu dan tulisan Jawi.

“Justeru, kempen ini bermatlamat untuk meningkatkan pemahaman masyarakat terutama bangsa Melayu dan orang Islam di Malaysia berkaitan konsep kenegaraan Islam, sejarah perjuangan Islam di Malaysia dan kepentingan bahasa Melayu sebagai identiti negara Malaysia,” katanya dalam sidang media di ibu pejabat ISMA, di sini hari ini.

Kempen akan berlangsung selama sebulan dari 15 Ogos hingga 16 September depan.

Ia turut menyasarkan beberapa objektif antaranya menonjolkan kisah perjuangan dan pemikiran beberapa tokoh pejuang dalam pembinaan identiti negara Islam dengan memartabatkan bahasa Melayu dan tulisan Jawi.

Mengulas lanjut, Haji Aminuddin berkata, bagi tujuan itu pelbagai aktiviti dan program disusun seperti ceramah, forum, ‘Kempen Kembalikan Nama Bukit Melaka’, pertandingan menulis anekdot dan puisi, sebaran risalah dan terbitan video-video pendek.


Penjual lemang serang pembeli ditahan

MELAKA, 2 Syawal 1444H, Ahad – Seorang penjual lemang ditahan kerana menyerang seorang lelaki yang mendakwa lemang yang dibelinya tidak dimasak dengan sempurna, dalam kejadian di gerai tepi jalan di Jalan Bukit Beruang Utama berhampiran sebuah stesen minyak di sini pada Jumaat.

Ketua Polis Daerah Melaka Tengah, ACP Christopher Patit berkata, dalam kejadian 8 malam pada Jumaat (21 April), mangsa yang merupakan veteran tentera berusia 61 tahun mengalami kecederaan di telinga kiri dan tangan kanan selepas dipukul dengan kayu buluh.

Beliau menerima rawatan akibat kecederaannya di Hospital Melaka.

ACP Christopher berkata, mangsa pergi ke gerai lemang untuk mendapatkan pengganti lemang yang dibelinya pada sebelah pagi kerana tidak dimasak dengan sempurna.

“Mangsa mendakwa cuba menunjukkan lemang yang belum dimasak itu kepada penjual berusia 40-an itu, namun dia enggan melihatnya.

“Penjual lemang itu kemudian membelah salah satu lemang yang dibeli pengadu dan menunjukkan lemang itu telah masak sepenuhnya, sebelum berlaku pertengkaran antara mereka yang akhirnya membawa kepada dakwaan serangan,” katanya dalam satu kenyataan di sini, hari ini.

Katanya, penjual lemang itu turut memukul mangsa menggunakan batang buluh di telinga kiri dan tangan kanan.

Siasatan awal mendapati kejadian berlaku kerana suspek mendakwa mangsa membaling lemang yang belum dimasak itu ke arahnya sehingga menimbulkan kemarahan.

Dia turut mendakwa mangsa juga mahu memuat naik video yang dirakamnya mengenai kejadian itu supaya orang ramai tidak datang ke gerainya.

Beliau memaklumkan, suspek ditahan di Jalan Kota kira-kira jam 12.15 pagi Sabtu, namun dibebaskan dengan jaminan polis selepas keterangannya direkodkan.

Susulan itu, siasatan sedang dijalankan, dan kertas siasatan akan dirujuk kepada Timbalan Pendakwa Raya untuk tindakan lanjut.

Pada Sabtu (23 April), klip video berdurasi 29 saat kejadian itu tular di media sosial, yang menunjukkan penjual lemang itu memukul mangsa dengan buluh dan melemparkan kata-kata kesat kepadanya.


COVID-19: 27 bayi antara 2,404 kes baharu dikesan di Sabah

KOTA KINABALU, 26 Muharram 1442H, Sabtu – Dua puluh tujuh bayi berusia di bawah setahun merupakan antara 2,404 kes positif baharu COVID-19 yang dikesan di Sabah semalam menjadikan jumlah kumulatif wabak itu meningkat kepada 155,006.

Menteri Kerajaan Tempatan dan Perumahan negeri Datuk Masidi Manjun berkata daripada jumlah itu, seramai 183 orang adalah kanak-kanak berumur satu hingga lima tahun manakala 455 berumur lingkungan enam hingga 17 tahun.

Beliau berkata saringan kontak rapat masih menjadi penyumbang utama jumlah keseluruhan kes iaitu 57.9 peratus atau 1,393 diikuti saringan bergejala (755 kes), saringan kluster (65 kes), saringan bersasar (11 kes) dan selebihnya lain-lain saringan.

“Sebanyak 719 kes dalam kategori satu; kategori dua (1,546 kes); kategori tiga (14 kes); kategori empat (tujuh kes); kategori lima (11 kes) manakala selebihnya masih dalam siasatan,” menurutnya dalam kenyataan.

Jurucakap COVID-19 Sabah itu berkata sebanyak 983 atau 40.9 peratus kes baharu direkodkan semalam adalah kes positif lewat didaftar antara dua hingga tiga hari, keputusan saringan didaftar lewat antara empat hingga lima hari (127 kes) dan 261 kes didaftar lewat melebihi lima hari selepas keputusan ujian diketahui.

Masidi juga berkata seramai 1,729 pesakit COVID-19 sembuh dan dibenarkan keluar hospital menjadikan jumlah kumulatif 122,428 orang manakala 4,758 masih menerima rawatan.

Beliau berkata sebanyak 35 kematian dilaporkan di 11 daerah iaitu Tawau (17 kes) diikuti Sandakan (lima), Kota Kinabalu (tiga), masing-masing dua kes di Kalabakan dan Beaufort manakala satu kes masing-masing di Kinabatangan, Semporna, Kota Marudu, Keningau, Penampang dan Papar.

Katanya sebanyak 41.5 peratus penduduk dewasa di Sabah telah melengkapkan pengambilan kedua-dua dos vaksin COVID-19 manakala 60.5 peratus telah memperoleh satu dos setakat ini. – Bernama


Hanya sekolah satu aliran mampu bentuk generasi baru bersatu padu

BANGI, 7 Rejab 1442H, Jumaat – Selagi pelajar Cina dan India mengikuti pendidikan vernakular dan sekolah swasta, selagi itu perpaduan nasional tidak akan tercapai.

Justeru, bagi menjernihkan perkara ini, kerajaan Perikatan Nasional (PN) perlu sepakat dan mempunyai ‘political will’ yang kuat, bahkan demi masa depan negara, mewujudkan sekolah satu aliran dengan menggunakan Bahasa Melayu sebagai bahasa pengantar.

Dalam hal ini, Presiden Pertubuhan Gerakan QIAM (QIAM), Datuk Sirajuddin Haji Salleh menggesa kepujian Bahasa Melayu menjadi syarat bagi mendapatkan sijil.

Berikutan sekolah Melayu yang wujud sebelum ini mampu ditutup, beliau berkata, pihaknya tidak nampak sebab kerajaan PN tidak boleh melakukan tindakan sama ke atas sekolah vernakular dan sekolah jenis kebangsaan.

“Ke arah sekolah satu aliran ini, QIAM ingin menyarankan beberapa perkara penting seperti memperkasakan semua sekolah kebangsaan dengan prasarana, teknologi, alat komputer dan sebagainya.

“Meningkatkan bilangan dan kemahiran guru di semua sekolah kebangsaan. Serapkan sekolah vernakular Cina dan India ke dalam sekolah kebangsaan dengan membawa bersama ‘good practices’ mereka. Tingkatkan pengajaran bahasa Inggeris sebagai syarat lulus peperiksaan.

“Serta menawarkan bahasa Arab, Mandarin dan Tamil sebagai subjek pilihan,” katanya dalam satu kenyataan.

Dalam pada itu, QIAM yakin bahawa sekolah satu aliran bagi semua kaum ini akan mengeluarkan generasi ‘air di hulu yang jernih’ yang bersatu-padu dengan kaum Melayu dan peribumi.

“Percayalah bahawa dalam masa 30 tahun negara akan melihat generasi baru yang bersatu padu. Itulah perpaduan nasional,” kata Sirajuddin.

BACA PENUH ULASAN QIAM BERKAITAN ISU PERPADUAN NASIONAL DI RUANGAN PENDAPAT ISMAWEB.NET


Israel makin ganas bunuh lagi pejuang Palestin

RAMALLAH, 14 Jamadilawal 1444H, Jumaat – Tentera pendudukan haram Israel menembak mati seorang warga Palestin dan mencederakan tiga yang lain berhampiran bandar Aboud, barat laut Ramallah.

Kementerian Kesihatan berkata, pihaknya telah dimaklumkan Pihak Berkuasa Hal Ehwal Awam Palestin bahawa seorang daripada mangsa yang cedera ditahan oleh tentera berada dalam keadaan kritikal.

Semua pemuda itu berasal dari bandar berhampiran Beit Rima.

“Dua daripada tiga yang cedera dibawa ke hospital di Ramallah dan dilaporkan dalam keadaan stabil dengan satu tembakan di dada dan satu lagi di kaki,” kata Kementerian Kesihatan.

Kementerian Kesihatan berkata, tentera rejim Zionis tidak berapa lama kemudian menyerahkan mayat pemuda yang dibunuh kepada rakyat Palestin.

Dia dikenali sebagai Dia Mohammad Rimawi, 15.

“Seorang lagi warga Palestin yang cedera yang ditahan oleh tentera masih dalam keadaan kritikal dan dipindahkan ke hospital Israel,” katanya.

Terdahulu, tiga rakyat Palestin ditembak mati oleh tentera Israel ketika serangan tentera ke atas kem pelarian Jenin.

Dengan insiden terbaharu, Israel telah membunuh 165 rakyat Palestin di Tebing Barat sejak awal tahun ini. – Agensi


Rakyat perlu tolak politik dinasor berteras duit, gangster, retorik

BANGI, 4 Zulhijjah 1441H, Sabtu –  Barisan Jemaah Islamiyah Se-Malaysia (BERJASA) mengajak, rakyat tanpa mengira bangsa untuk bersama menolak politik dinasor yang berteraskan duit, gangster dan retorik.

Ketua Angkatan Pemuda Pemudi BERJASA, Hazwan Mohamad berkata, parti itu adalah tempat untuk anak muda yang mempunyai idea dan cakna politik tanah air boleh duduk bersama membangunkan negara.

Oleh itu, beliau mengajak, anak muda yang mempunyai idea membangunkan negara untuk bersama dengan BERJASA, kerana parti itu tidak terikat dengan ‘warlord’, apatah lagi ditaja oleh mana-mana taikun.

“Tidak ada ‘old baggage’ politik lampau. Kita mulakan yang baharu. Ini tempat anak muda cakna politik duduk bersama! Kita angkat tinggi maruah dan prinsip dan kehalusan budi pekerti.

“BERJASA mahu tawar solusi terhadap permasalahan negara menjangkau isu politik,” katanya dalam kenyataan, hari ini.

Hazwan berkata, BERJASA tidak berkompromi untuk kepentingan pihak tertentu dan memandang serius soal kebajikan serta ekonomi rakyat.

“Kita tidak berkompromi untuk orang kaya terus jadi kaya, si miskin tetap miskin! Berdasarkan kebijaksanaan dalam penggubalan dasar dan polisi.

“BERJASA tidak akan berkompromi dengan pemimpin yang korup peribadinya serta terpalit skandal dan beban moral. Undi calon yang tonjolkan kewibawaan dalam kepimpinan menjadi pegangan,” katanya.

Beliau berkata, BERJASA juga tempat untuk mengenali sejarah ketamadunan bangsa, yang mempunyai satu identiti nasional.

“Maka, perpaduan kaum adalah terasnya. Apabila sebut Malaysia, maka tak kira Melayu, Cina, India mengakui bahawa kita tidak boleh terpisah-pisah sistem pendidikannya, tidak boleh yang kaya terus dibantu sedang yang miskin ditinggal.

“Kesetiaan kepaa agama, bangsa dan negara sebagai rukun kita semua,” katanya.


Usul Titah Diraja dilulus, peletakan jawatan Tengku Zafrul ‘warnai’ Dewan Rakyat

KUALA LUMPUR, 15 Syaaban 1443H, Jumaat – Minggu ketiga persidangan Dewan Rakyat berakhir dengan kelulusan usul Menjunjung Kasih Titah Yang di-Pertuan Agong.

Usul itu diluluskan dengan lebih suara bersetuju selepas 27 kementerian selesai menggulung perbahasan usul itu yang bermula Isnin, dimulakan Kementerian Perdagangan Antarabangsa dan Industri serta berakhir dengan Jabatan Perdana Menteri semalam.

Pelbagai isu yang dibangkitkan 110 Ahli Parlimen pada sesi perbahasan usul itu dijawab oleh menteri-menteri berkaitan dalam masa empat hari sesi penggulungan.

Setiap soalan rata-ratanya berkaitan kepentingan di kawasan masing-masing serta isu-isu nasional antaranya tuntutan waris Kesultanan Sulu, impak konflik Rusia-Ukraine, minyak masak bersubsidi, memorandum persefahaman (MoU) antara Malaysia dan Indonesia membabitkan kemasukan Pekhidmat Domestik Indonesia (PDI) dan Pelan Tindakan Masyarakat India (PTMI) dijawab oleh menteri atau timbalan menteri dan kebanyakan jawapan diterima dengan baik.

Bagaimanapun, persidangan sedikit kecoh ketika sesi penggulungan Menteri Perpaduan Negara, Datuk Halimah Mohamed Sadique pada Rabu sehingga menyebabkan Yang Dipertua Dewan Rakyat Tan Sri Azhar Azizan Harun memutuskan untuk menangguhkan persidangan selama lima minit.

Kekecohan itu tercetus apabila beberapa Ahli Parlimen pembangkang mempertikaikan jawapan Halimah berhubung isu dana Unit Transformasi Masyarakat India Malaysia (MITRA).

Isu yang mencetuskan kekecohan itu turut menyebabkan Ahli Parlimen Batu Gajah Sivakumar Varatharaju Naidu diarah keluar dewan untuk tempoh 10 minit.

Menjelaskan isu dana MITRA itu, Halimah berkata semua persoalan dibangkitkan Ahli Parlimen tidak akan dijelaskan dalam taklimat PTMI yang dijadual pada 22 Mac ini, sebaliknya ia akan dijelaskan oleh Suruhanjaya Pencegahan Rasuah Malaysia (SPRM) sebaik siasatan selesai.

Sebelum ini, SPRM dilaporkan sedang meneliti semua permohonan, laporan perbelanjaan dan program yang dikatakan telah dilaksanakan oleh penerima geran peruntukan MITRA sejak 2019 hingga 2021.

Ini susulan penahanan beberapa pengarah syarikat yang disyaki terlibat dengan penyelewengan geran peruntukan dikeluarkan MITRA.

Persidangan minggu ini turut menyaksikan lima rang undang-undang (RUU) dibentang untuk bacaan kali pertama di Dewan Rakyat iaitu RUU Racun (Pindaan) 2022 serta empat RUU di bawah Kementerian Kewangan iaitu RUU Perbekalan Tambahan (2021/2022), RUU Syarikat Labuan (Pindaan) 2022, RUU Perkhidmatan Kewangan dan Sekuriti Labuan (Pindaan) 2022 dan RUU Perkhidmatan Kewangan dan Sekuriti Islam Labuan (Pindaan) 2022.

Turut menarik perhatian adalah khabar angin peletakan jawatan Menteri Kewangan, Tengku Datuk Seri Zafrul Tengku Abdul Aziz seperti dilaporkan sebuah media tempatan, susulan ketidakhadirannya ketika sesi Waktu Pertanyaan Menteri (MQT) dan pembentangan empat RUU di bawah kementerian itu untuk bacaan kali pertama di Parlimen semalam.

Susulan laporan media itu, Tengku Zafrul tampil menafikan khabar angin itu dan menyifatkan laporan tersebut sebagai palsu kerana beliau mempunyai urusan kecemasan peribadi yang terpaksa diuruskan pagi semalam.

Isu berkenaan timbul apabila Tengku Zafrul digantikan oleh Timbalan Menteri Kewangan I, Datuk Mohd Shahar Abdullah bagi membentangkan empat RUU di bawah kementerian itu semalam.

Mengenai ketidakhadiran beliau di Parlimen pada sesi MQT, Tengku Zafrul menjelaskan mengikut prosedur operasi standard MQT, hanya menteri yang boleh memberikan jawapan dan menurutnya, ini bukan kali pertama seorang menteri diminta untuk membacakan jawapan menteri lain.

“Terima kasih Menteri Agama (Menteri di Jabatan Perdana Menteri (Hal Ehwal Agama) Datuk Idris Ahmad) kerana membacakan jawapan saya. Semua soalan tambahan akan saya sediakan jawapan secara bertulis, dan saya meminta maaf kepada Ahli Parlimen Padang Serai, Tumpat dan Pokok Sena (yang bertanya soalan tambahan) atas kesulitan yang telah berlaku,” kata Tengku Zafrul.

Sidang bersambung Isnin ini dengan pembentangan usul-usul dan sembilan RUU untuk bacaan kali kedua antaranya RUU Pencegahan dan Pengawalan Penyakit Berjangkit (Pindaan) 2021, RUU Antigangguan Seksual 2021, RUU Kawalan Bekalan (Pindaan) 2021 dan RUU Agensi Kawalan Sempadan Malaysia (Pembubaran) 2021. – Bernama


Kes COVID-19 Sweden kini lepasi 70,000

STOCKHOLM, 10 Zulkaedah 1441H, Khamis – Jumlah kes COVID-19 yang disahkan di Sweden melepasi angka 70,000 pada hari ini, sementara kematian meningkat kepada 41 menjadikan jumlahnya 5,411.

Statistik agensi kesihatan pada hari Khamis menunjukkan negara itu mencatatkan 947 kes baharu menjadikan jumlah kes sebanyak 70,639.

Ujian yang diperluas telah menyaksikan kes baharu setiap hari melonjak sejak sebulan yang lalu, namun kematian dan kemasukan ke hospital telah menurun dari puncaknya pada April.

Sweden menggunakan pendekatan yang lebih lembut untuk memerangi coronavirus baharu, menolak perintah berkurung yang ketat dan meletakkan strategi pandemiknya dalam tumpuan antarabangsa.

Angka kematian Sweden berkali ganda lebih tinggi berbanding dengan jumlah penduduk daripada negara jiran, Nordi, di mana pihak berkuasa mengambil pendekatan yang lebih ketat, tetapi lebih rendah daripada di beberapa negara yang mengenakan perintah berkurung seperti Britain, Itali dan Sepanyol. – Agensi


Tahniah PETRONAS, syarikat terbaik untuk bekerja bagi tahun 2022

GAJI yang kompetitif bukanlah faktor utama kerana syarikat-syarikat gergasi minyak dan gas antarabangsa yang beroperasi di Malaysia menawarkan gaji yang jauh lebih tinggi.

Namun, bagi saya ia sebenarnya terletak kepada fokus PETRONAS dalam membangunkan kemahiran modal insan, menyediakan suasana pekerjaan yang selamat dan selesa serta pelbagai skim dan inisiatif bagi menghargai para pekerja yang bertungkus-lumus berkorban demi syarikat dan negara.

Pendek kata, PETRONAS ialah syarikat yang berteraskan PEOPLE, dan kepimpinan tertinggi sentiasa percaya manusia ialah aset terbesar dan terpenting syarikat yang perlu diutamakan lebih dari keuntungan syarikat.

Pengajaran ini boleh kita aplikasikan dalam segenap aspek kehidupan apabila kita menjadi ketua dalam keluarga, masyarakat, NGO mahupun apa sahaja entiti yang melibatkan manusia

Ir Ts Lukman Al Hakim
Setiausaha Agung BERJASA


Larangan jual arak: Pastikan tiada campur tangan politik

Oleh Siti Hafidah Abd Ghaffar

BANGI, 4 Rabiulakhir 1442H, Jumaat – Dewan Bandaraya Kuala Lumpur (DBKL) mesti berpegang teguh dengan garis panduan baharu mengenai lesen minuman keras yang diumumkan baru-baru ini.

Sebelum ini, DBKL memperkenalkan garis panduan baharu antara lain menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.

Bagaimanapun berdasarkan garis panduan itu, pengecualian dibuat untuk penjualan alkohol bagi tujuan perubatan tradisional.

Menurut DBKL dalam Garis Panduan Lesen Minuman Keras, berkuat kuasa tarikh sama, tiada lagi lesen baharu minuman beralkohol yang memabukkan (LMK) dibenarkan diperbaharui untuk semua kedai runcit, kedai serbaneka dan ubat Cina.

Katanya, lesen pembaharuan hanya dibenarkan sehingga 30 September 2021 sahaja.

Meskipun menyambut baik keputusan berkenaan, Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris mengingatkan DBKL supaya teguh dengan keputusan itu, jangan sampai berubah apabila ada campur tangan politik kelak.

“Walaupun akan dilaksanakan tahun hadapan, namun usaha ke arah membasminya sudah terlihat dan diharap DBKL terus istiqamah menunaikan garis panduan ini.

“Jangan pula nanti disebabkan campur tangan politik akhirnya garis panduan ini terpaksa diubah lagi atau kembali kepada keadaan yang lebih teruk lagi,” katanya ketika dihubungi Ismaweb.net hari ini.

Pada masa sama, beliau menggesa semua pihak menyokong garis panduan baharu demi kebaikan semua serta berharap isu berkenaan tidak dipolitikkan seperti yang dilakukan oleh Pengerusi DAP Wilayah Persekutuan, Tan Kok Wai.

Terdahulu, Kok Wai dilaporkan berkata, peraturan baharu itu melanggar hak orang bukan Islam untuk mengamalkan budaya mereka, yang dijamin Perlembagaan Persekutuan.

Katanya, peraturan baharu itu juga dilihat ‘antiperniagaan’ dan yang menjadi korban adalah peniaga yang mematuhi undang-undang dan membayar cukai.

Sehubungan itu, Haji Rashidi menjelaskan, larangan penguatkuasaan berkenaan tidak bermakna masyarakat bukan Islam tidak dibenarkan minum minuman keras sebaliknya lebih kepada untuk mengawal penjualan berkenaan mengikut garis panduan undang-undang yang ditetapkan.

“Namun begitu, kita yakin agama-agama lain juga melarang meminum arak yang boleh memudaratkan peminum mabuk hingga tidak sedarkan diri.

“Selain itu, langkah DBKL ini secara tidak langsung dapat membendung penyalahgunaan penjualan minuman keras, dan mengurangkan kemalangan yang menyebabkan kecederaan dan kematian akibat dari pemandu mabuk,” katanya.


4 lagi kluster baharu COVID-19 dikesan

PUTRAJAYA, 21 Rabiulawal 1442H, Sabtu – Kementerian Kesihatan Malaysia (KKM) hari ini mengesan empat lagi kluster baharu COVID-19 melibatkan negeri Sabah, Selangor, Wilayah Persekutuan Kuala Lumpur dan Putrajaya serta Sarawak.

Ketua Pengarah Kesihatan Tan Sri Dr Noor Hisham Abdullah berkata di Sabah, Kluster Softwood LD di Lahad Datu membabitkan kes indeks (ke-34,985) yang dikesan positif COVID-19 hasil saringan individu bergejala pada 30 Okt lepas.

Beliau berkata hasil saringan kontak rapat telah mengesan sebanyak 13 lagi kes positif COVID-19 dan semua yang terlibat dimasukkan ke Pusat Kuarantin dan Rawatan COVID-19 Berisiko Rendah PPR Payang, Lahad Datu.

“Sehingga 12 tengah hari ini, sejumlah 109 individu telah disaring dengan 14 kes dikesan positif termasuk 11 kes baharu manakala 95 individu masih menunggu keputusan,” katanya pada sidang media perkembangan COVID-19 di KKM hari ini.

Di Selangor pula, Kluster Teratai dikesan di daerah Klang, Kuala Selangor, Petaling dan Hulu Langat membabitkan kes indeks (ke-35,263) juga dikenal pasti positif hasil saringan individu bergejala pada 2 Nov lepas. – Bernama


Tangkap dan dakwa! Jangan notis pengosongan sahaja

BANGI, 9 Jamadilawal 1442H, Khamis – Kerajaan negeri Pahang mesti mengambil tindakan lanjut terhadap ratusan pekebun haram yang menceroboh 4,400 tanah di negeri itu.

Walaupun keputusan Mahkamah Tinggi Kuantan semalam menolak permohonan semakan kehakiman 204 pekebun haram durian Musang King, rata-rata netizen tetap mahu penceroboh dihukum.

Seorang pengguna laman Facebook Abdullah Musa berkata, pekebun berkenaan yang dianggap penceroboh mesti dikenakan hukuman sebagai satu pengajaran.

Berpendapat sama, pengguna Pilah Mai berkata, semua pekebun haram tanah terbabit itu perlu ditangkap dan dikenakan hukuman penjara.

“Bila nak humban (pekebun) masuk penjara?,” soal Ahmed Pasa.

Selain itu, pengguna Takuya Kim turut mempersoalkan bila pekebun berkenaan perlu didakwa.

“Tiada locus standi dan terang-terangan menceroboh tanah. Bila pula mahu dakwa penceroboh? Sudah terang lagi bersuluh,” katanya.

Soal Luqman Alexander: “Bila kerajaan nak heret puak penceroboh haram ini ke mahkamah?”

“Tangkap dan dakwalah, takkan notis pengosongan sahaja, “ tulis Mohd Fazli.

Semalam, mahkamah memberikan dua alasan dalam menolak permohonan plaintif, iaitu pekebun tidak seharusnya membuat permohonan kebenaran semakan kehakiman kerana notis pengosongan yang dikeluarkan pentadbir tanah, bukanlah satu keputusan atau tindakan yang boleh disemak di mahkamah.

Selain itu, mahkamah juga mendapati pekebun ialah penceroboh di tanah berkenaan, justeru Sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman.

Sementara itu, terdapat beberapa netizen yang mendesak supaya pihak yang memberi kebenaran kepada pekebun terbabit terus beroperasi turut disiasat dan dikenakan hukuman.

Hafizullah bin Mat Yunos berkata: “Tangkap yang bagi kebenaran,”

“Tak payah layan, siasat sesiapa yang tidak buat kerja,” tulis Pejalz Ismail.

“Pergi cari pegawai PBT (pihak berkuasa tempatan) dan PTG yang bagi kebenaran, pergi tuntut dekat dia,” kata Mohamad Hafiz.